Hús Fiskimjöls og lýsis ónýtt eftir brunann
Þorsteinn Már Baldvinsson, forstjóri Samherja, segir að hús Fiskimjöls og lýsis í Grindavík sé ónýtt eftir stórbruna þar í dag. Ljóst sé að það verði ekki notað meira í vetur, hvað sem síðar kunni að verða, að því er Þorsteinn Már sagði við blaðamann Morgunblaðsins á brunastaðnum. Eldur kviknaði í húsinu á fjórða tímanum eftir að sprenging varð í katli við mjölþurrkara í verksmiðjunni. Þorsteinn Már sagðist ekki treysta sér til þess að meta tjón af völdum brunans.
Fram hefur komið að Sigurður Ágústsson, aðstoðaryfirlögregluþjónn í Grindavík, hafi haft eftir forsvarsmönnum verksmiðjunnar, að tjónið gæti numið um 1½ milljarði króna en verðmæti í verksmiðjuhúsinu felst aðallega í tækjabúnaði.
Slökkvistarf við húsnæðið hefur gengið vel að sögn blaðamanns á staðnum. Slökkvilið er enn að störfum en reykur yfir svæðinu hefur minnkað mjög mikið.
Norðurhús verksmiðjunnar, sem er í eigu Samherja, stóð í björtu báli rétt eftir sprenginguna sem varð í katli við þurrkhús. Starfsmenn, sem voru við vinnu sína, flúðu strax út úr húsinu og engan sakaði.
Slökkvilið Grindavíkur var kallað til og komu 15-20 liðsmenn þess strax á vettvang. Það óskaði síðan eftir liðsauka bæði frá Brunavörnum Suðurnesja í Reykjanesbæ og slökkviliði Keflavíkurflugvallar.
Þorsteinn Már Baldvinsson, forstjóri Samherja, segir að hús Fiskimjöls og lýsis í Grindavík sé ónýtt eftir stórbruna þar í dag.
Eldur kviknaði í húsinu á fjórða tímanum eftir að sprenging varð í katli við mjölþurrkara í verksmiðjunni.
Fram hefur komið að Sigurður Ágústsson, aðstoðaryfirlögregluþjónn í Grindavík, hafi haft eftir forsvarsmönnum verksmiðjunnar, að tjónið gæti numið um 1½ milljarði króna.
Slökkvistarf við húsnæðið hefur gengið vel að sögn blaðamanns á staðnum.
Starfsmenn, sem voru við vinnu sína, flúðu strax út úr húsinu og engan sakaði.